 Мин Тукайны төшемдә күрдем
Мин Тукайны төшемдә күрәм. Беркөнне ул миннән сорый: ”Диана, синең күргәнең бармы баланың күбәләк белән сөйләшкәнен?” - ди. 
· Каян күрим инде .Тукай абый, бар балалар да хәзер компьютерда утыралар, урамга җәй буе чыкмыйлар. Күбәләк белән сөйләшү түгел, су керергә барганнары да юк.

Мин тагы Тукай абыйны төшемдә күрдем.
· Диана,  - ди , -эт белән сөйләшүче малайларны күргәнең бармы синең? -ди.
·  - Ай һай, Тукай абый, - мин әйтәм, - һич күргәнем юк. Малайлар барсы да кәрәзле телефонда утыралар, алар хәтта мәчене дә куып җибәрәләр

Мин тагын Тукай абыйны төшемдә күрдем.
· Кәҗәне печән белән сыйлаучы Гали исемле малайны күрмәдеңме авылда ? -ди.
· Юктыр Тукай абый,хәзер кәҗә асраучы гаиләләр аз, инде сыерларны да суеп ашап бетерделәр. Кеше мал асрамый, хәзер кибеттән генә сатып ала, -дидем.

Мин тагын беркөн Тукай абыйны төшемдә күрдем.
 -Минем “Бәхетле бала” шигыремдәге кебек бәхетле балалар күпме хәзер? - дип сорады. 
 - Ә нинди бала синеңчә бәхетле Тукай абый? - дип кайтарып сорадым. Безнең дәреслекләрдә бу шигырь өйрәнелми бит нишләптер.
 -”Бәхетле шул баладыр, кайсы дәрсенә күңел бирсә,

Мөгаллимне олугъ күрсә, белергә кушканын белсә.
Сабакка калмаса соңга, борылмый барса уң-сулга,

Уенга салмаса ихлас — менә бәхте аның шунда.
Кечеләргә итеп шәфкать, үзеннән зурга юл бирсә,

Бәхетсезләрне кимсетми, егылганнарга кул бирсә!” –дип җавап бирде Тукай абый.
 -Әй Тукай абый, андый балалар бәхетлеме соң хәзер? Андый балалр хәзер бармак белән санарлык калды.Малайлар өчен телефон, планшет, машина булу бәхет.Кызлар алтын алка,йөзек,муенса алса, бәхетле сизә үзен. Кашларын карайтып, иреннәрен кызартып,тырнакларын буятып, чәчләрен я бөдрәләтеп, я турайтып йөрсәләр, соңгы мода белән киенсәләр, үзләрен бәхетле тоялар,- дип җавап бирдем.

 -О,мин нинди бәхетле заманда яшәгәнмен икән, - дип җавап бирде Тукай абыебыз.
Диана Нагимова, 9 сыйныф


